Referat af bestyrelsesmøde i Fransklærerforeningen lørdag den 7.9.2013 kl. 12-17 på læreruddannelsen Zahle i København

Til stede: Ulla Pedersen, Shaun Nolan, Jytte Mulbjerg, Lisbeth Østergaard, Frank Østergaard, Mette N. Yde, Katrine Henriksen, Annette S. Gregersen, Helle B. Hindsgaul. Særlig gæst: Niels Schultz.

Afbud: Anne Jørgensen, Merete Bagger, Lisbeth Verstraete-Hansen.

Dagsorden (udkast):

1. Valg af dirigent: Jytte Mulbjerg.

2. Valg af referent: Helle Boelt Hindsgaul.

3. Godkendelse af dagsorden: Nyt punkt 6. Internationalt.

4. Godkendelse af referat: Godkendt uden bemærkninger.

5. Samarbejde med KU (med tilstedeværelse fra Niels Schultz)

Projekt/ønske om emne til Phd.: Krisen (La crise) i idé-historien i Frankrig. Ikke blot finanskrisen, men også øvrige kulturelle kriser over de sidste 20-30 år. Niels Schulz vil derfor gerne lave en seminarrække om emnet som efteruddannelse til gymnasielærere. Hans spørgsmål gav vi feed-back så han kan komme i gang med kursusopslag. Hand-out omdelt med overordnet beskrivelse af projektet. Fx 4 forelæsninger om eftermiddagen (à 2 timer) på KU. Foredrag med efterfølgende debat. Emnet kan deltagerne så efterfølgende omsætte til undervisning. Der er lidt forberedelse for deltagerne som kan være i form af et(digitalt) kompendium. En vis form for hands-on/gruppediskussion/refleksion ift. egen praksis kan være med til at aktivere deltagerne. Der kan nå at komme opslag med i Fransk Nyt så seminarrækken kan afholdes i efteråret.

6. Internationalt

Efterårsmøde i CEO med ca. 30 deltagere afholdes af deltagerlandene på skift. Til november 2014 er det Danmarks ”tur”. Det har været kutyme at deltagerne kun betaler rejsen. Normalt er der møde fra fredag til lørdag. Lisbeth Østergaard har givet et overslag på kr. 42.000 ved 2 overnatninger på på cab-in. Dertil kommer bespisning. Mødet er kun for medlemmer. Projekter der er sat i gang i Tyrkiet, skal følges op på dette møde. Bestyrelsen skal være sociale og evt. guide deltagerne rundt i byen.

Debatten gik på at: Det er mange penge; der er mange andre der også beder om at Fransklærerforeningen giver tilskud til arrangementer; vi skal tænke på hvad det giver vores medlemmer. Vi vil rigtigt gerne have at ambassaden støtter med fx bespisning, men der gives meget få penge for tiden. Vi håber på at mødet kan holdes på KUA.

Lisbeth Østergaard skal lave et budget til generalforsamlingen. Katrine Henriksen vil gerne undersøge muligheder for sponsorater. Beskeden til CEO bliver at vi tæller på knapper om vi har råd. Der bliver givet endelig besked inden forårets møde i CEO.

7. Folkeskolereform

De gode intentioner bliver ikke til noget i det forslag der er til høring og med svar fra Undervisningsministeren. Timerne tages fra overbygningen og spredes ud over et længere forløb, der tildeles kun 1 ny time. Formuleringen fra forårets dugfriske lovforslag om at fransk og tysk skal er alligevel blevet et kan for fransks vedkommende. Annette S. Gregersen og Helle B. Hindsgaul kæmper videre sammen med de kontakter de har. Vigtigt er det også at debattere problemstillingernei medierne og ift. kommunalvalget.

8. Årsmøde for regionsrepræsentanter 25.10.

Merete Bagger har udsendt programmet. Mette N. Yde forsøger at holde mødet på sin egen skole da IF ikke kan huse os.

9. Kommende møder

Bestyrelsesmøde inden generalforsamlingen holdes fredag den 15. november kl. 10. Vi forsøger om også bestyrelsesmødet kan holdes på CBS.

10. Sproglege til marts

Sproglegene blev desværre aflyst. Vi ved ikke hvad der kommer til at ske. Men der arbejdes på en finale i marts. Fransklærerforeningen havde givet tilsagn om at sponsere 10.000, men de er ikke blevet udbetalt, så de er heldigvis ikke spildt.

11. Generalforsamling 15.11.

Afholdes på CBS. Beretningen har fået forlænget afleveringsfrist til Fransk Nyt. Der skal findes en ny revisor: Jytte Mulbjerg vil gerne stille sit kandidatur til rådighed. Forslag til referent: Marianne. Forslag til dirigent: Elsebeth. En række forslag til kommende bestyrelsesmedlemmer gennemgået. Vi krydser fingre for et godt fremmøde.

12. Nyt fra fraktioner

Folkeskolen: Reformarbejdet ligger højt på arbejdslisten. Nyt bestyrelsesmedlem skal findes på generalforsamlingen den 9.november. Fælles kursus med Sproglærerforeningen er arrangeret med fokus på it i undervisningen. Opslag skal i Fransk Nyt.

Læreruddannelsen: Folkeskoleloven er begyndt at få indflydelse på læreruddannelserne. VIA-Aarhus vil udbyde fransk som linjefag igen, og der kommer en række videreuddannelsesforløb. På Zahle er der i år et hold på 24.

Handelsskolen: Velkommen til Jytte Mulbjergs efterfølger, Shaun Nolan. På årsmødet skal der tales om nye eksamensformer, men de er udsat lidt.

13. Fransk Nyt

Tema: Skriftlighed.

Nyt spalte: Jeg har læst.

Næste tema: Film.

Fransklærerforeningens medlemmer kan komme til Ja til Sprogs arrangementer – der kommer indslag.

Lisbeth Østergaard spørger, hvad Katja der sætter bladet, skal have for at lægge det på hjemmesiden og lave smagsprøver.

14. Kurser

Vi er i gang med at udvikle følgende kurser:

1. Innovativ Sprogundervisning i fransk spansk og italiensk
2. Ny elektronisk Skriftligstudentereksamen

Desuden har en gruppe lærere udviklet en hjemmeside, som gerne skal give sproglærere i fransk, spansk og italiensk inspiration og værktøjer til at arbejde målrettet med medialiseing og it i sprogundervisningen.

<http://www.itogsprog.com/>

15. Fransklærerforeningens hjemmeside

Ulla Pedersen gennemgik vores hjemmeside.

På hjemmesiden er der et link til [www.digterspirer.wordpress.com](http://www.digterspirer.wordpress.com) – en blog som Ulla Pedersen og Lisbeth Østergaard i samarbejde har lavet. Det er en konkurrence, hvor de bedste bidrag bliver til en bog. Der er undersider til de enkelte genrer: Eventyr, tegneserie, animation og digte. Der er vægt på skriftligheden. Deadline ligger ikke helt klar endnu. Priserne: 10 præmier: 3000, 2000, 1000 og 4.-10. præmier bøger/dc’er/dvd’er. Lisbeth Østergaard tager kontakt og får de sidste detaljer på plads, så Ulla Pedersen kan færdiggøre siden.

Vores hjemmeside er på vej med nyt design! Ulla Pedersen har behov for ønsker til undersider fra fraktionerne. Der skal også være en underside til læreruddannelsen og universiteterne. Der skal også være Fransklærerforeningens konkurrencer. Der skal beskrivelser af de forskellige punkter. Vi skal også linke til vores samarbejdsparter.

Hjemmesiden er hostet foreløbigt for i 5 år.

De af bestyrelsens medlemmer som har brug for selv at lægge materiale på hjemmesiden, får snarest et kursus .

16. Vedtægtsændringer

Der skal laves en afstemning blandt medlemmerne. Bestyrelsen har testet det digitale afstemningsværktøj. Man skal være opmærksom på tidsfristen. Ulla Pedersen ved endnu ikke hvor mange adresser hun kan sende til på en gang uden at der opstår spammail. Andre muligheder for afstemningsværktøj vil blive undersøgt.

17. Ja til sprog-konference i Aabenraa 31.10.

Kommer til at handle om tosprogethed i grænseområder med henblik på at omformulere tosprogethed fra noget negativt til noget positivt.

18. Evt.

Kunne medlemmer af Fransklærerforeningen få gratis adgang til sprogdagen? Vi undersøger priser og giver et overslag.

Referent Helle Boelt Hindsgaul